Татарстанның баш казые Җәлил хәзрәт Фазлыев белән әңгәмә

	Бу әңгәмәне телефоннан бер-ике ел элек алган идем. Әмма аның сәгате хәзер генә сукты.	 – Җәлил хәзрәт, сезнең аракы эчкәнегез булдымы?

– Юк. Беркайчан да.

– Студент вакытта да капмадыгызмы?

– Яңа ел кичендә шампан шәрабын тәмләп куйганым булды.

– Дуңгыз ите ашаганыгыз булдымы?

– Юк.

– Тәмәке белән дуслык ничек?

– Тәмәке дә тартмадым.

– Хәзер егетләр кызлар белән йоклап йөрүне гөнаһка санамый...

– Бу бик зур гөнаһ. Моны яшьләр тәрбия юклыктан,,, динсезлектән эшли. Мәсәлән, мин бер кызны яраттым, әмма ул мине ошатмады. Шул кыз артыннан йөри-йөри яшьлек үтеп китте. Армиядән кайткач, бер кыз белән 4-5 ай йөргәннән соң шул кызга өйләндем, 30 ел торабыз инде.

– Күпме акча эшлисез?

– Бүгенге көндә айга 30 мең сум алам. Акчасыз да эшләгән чакларым бар иде.

– Балаларыгыз динлеме?

 – Ике улым, кызым намаз укый. Кызымның башыннан яулыгы төш¬кәне юк. Олы улым башка чыкты, ике бала үстерә. Йортларына аракы кергәне юк, өстәлләрендә Коръән тора. Кызларым да намазлы. – Үзләре намазлы, үзләре әшәке күңелле муллалар да бар...

– Намаз уку гына түгел бит, күңелең дә намазда булырга тиеш. Намазлыкка баскан кешенең күңеле кайда йөри торгандыр бит, кем белә?!

– Сез саранмы?

– Җәлил хәзрәт саран түгел.

– Акча яратасызмы?

– Акчага да хирыс түгел.

– Мәктәптә ничек укыдыгыз?

– Яхшы укыдым. Җиңел атлетика, чаңгы буенча спортчы идем. Сабан туенда колгага менә идем, 30 яшемдә дә мендем әле.

– Җитешмәгән якларыгыз?

– Ашарга яратам, тыелсам әйбәт булыр иде. Спорт белән шөгыль¬ләнергә кирәк, чаңгыда йөри идем, хәзер ялкаулык басты.

– Уен-көлке яратасызмы?

– Яратам. Яшь вакытта спектакльләрдә уйный идем. “Банкрот”та Сираҗетдинне уйнадым, концертлар алып бардым.

– Әле дә туйлар алып барасызмы?

– 50 яшьтән соң туктадым, никах кына укыйм. 50гә хәтле алып бардым.

– Кайсы җырчыны яратасыз?

– Җырга исем китми, әллә бар, әллә юк.

– Концертларга да йөрмисезме?

– Хатын бара, мин бармыйм.

– Нәрсәләр яратасыз?

– Тарихи кинолар карарга, матур әдәбият укырга, чәчәкләр үстерергә, урманга йөрергә яратам.

– Урманда нишлисез?

– Гөмбә җыям.

– Җәлил хәзрәттән бер мәзәк...

– “Нәрсә ул фикер алышу? Кеше түрә янына үз фикере белән керә, түрә фикере белән чыгып китә. Фикер алышу – менә шул инде ул”.
  
	ГАБДЕРӘХИМ	
Акчарлак

	№   |  	


